ผบช.ภ.9 เผย เร่งหามือยิง 3 ศพพัทลุง มุ่งปมขัดแย้งกันเอง ตามหาคนที่หนีรอด
ผบช.ภ.9 เผย ตร.พัทลุงเร่งตามหาคนร้ายยิง 3 ศพ ดูวงจรปิดตามเส้นทางหนี คาดน่าจะรู้ตัวมือยิงเร็วๆ นี้ มุ่งปมนัดเคลียร์แล้วตกลงกันไม่ได้ พร้อมเร่งตามหาตัวคนที่หนีรอดมาสอบปากคำให้เร็วที่สุดกรณีเมื่อเวลาประมาณ 02.30 น. วันที่ 29 ก.ค.63 พนักงานสอบสวน สภ.เมืองพัทลุง ได้รับแจ้งเหตุฆ่าผู้อื่นโดยใช้อาวุธปืน บริเวณหน้าธนาคาร ธ.ก.ส. ต.คูหาสวรรค์ อ.เมือง จ.พัทลุง พนักงานสอบสวน พร้อมด้วยเจ้าหน้าที่พิสูจน์หลักฐาน เจ้าหน้าที่ตำรวจฝ่ายสืบสวน และหน่วยงานที่เกี่ยวข้อง ร่วมกันตรวจสถานที่เกิดเหตุ พบผู้เสียชีวิตจำนวน 3 ราย บริเวณหน้าธนาคาร ธ.ก.ส. 1 ราย และภายในรถยนต์อีกจำนวน 2 ราย จึงได้นำตัวศพส่งชันสูตรที่โรงพยาบาล และแจ้งญาติให้ทราบต่อไปความคืบหน้า เมื่อเวลา 13.30 น. วันนี้ (29 ก.ค.63) ผู้สื่อข่าวรายงานว่า ที่กองบังคับการตำรวจภูธรจังหวัดพัทลุง พล.ต.ท.รณศิลป์ ภู่สาระ ผบช.ภ.9 เดินทางประชุมร่วมกับเจ้าหน้าที่ตำรวจจังหวัดพัทลุง เพื่อติดตามความคืบหน้าเหตุกลุ่มคนร้ายใช้อาวุธปืน พกสั้น และปืนยาว ยิงถล่มคู่อริเสียชีวิตจำนวน 3 ราย ประกอบด้วย นายรัตนพงษ์ จันทร์ปน อายุ 38 ปี ชาวบ้าน ม.3 ต.ชุมพล อ.ศรีนครินทร์ จ.พัทลุง เสียชีวิตบริเวณหน้า ธ.ก.ส.ท่ามิหรำ เขตเทศบาลเมืองพัทลุง เจ้าหน้าที่ตรวจสอบในที่เกิดเหตุสรุปพบปลอกกระสุนขนาด 9 มม. จำนวน 54 ปลอก และกระสุนขนาด 9 มม.ที่ไม่ลั่น จำนวน 1 นัดในขณะที่ช่วงเช้าวันเดียวกัน จนท.ตร.รับแจ้งเหตุ พบรถยนต์เก๋งหมายเลข 3 กล 6280 กทม. จอดอยู่บนถนนเลียบคลองชลประทาน ช่วงหัวสะพานลำเบ็ด ม.12 ต.ท่าแค อ.เมือง จ.พัทลุง ภายในรถช่วงเบาะหลัง เจ้าหน้าที่พบศพ นายอรรถกร นุ่นปาน อายุ 24 ปี ชาวบ้าน ม.1 ต.โคกชะงาย อ.เมือง จ.พัทลุง และ นายภาสกร ดำสนิท อายุ 21 ปี อยู่บ้านเลขที่ 19 ม.2 ต.ตะแพน อ.ศรีบรรพต จ.พัทลุง เสียชีวิตทั้งคู่ ตรวจสอบพบว่าผู้ครอบครองรถชื่อ นายมนัส เกตุแก้ว อยู่ อ.กระทุ่มแบน จ.สมุทรสาครนอกจากนั้นยังมีชายที่วิ่งหนีไปได้จำนวน 1 คน นายชลทิตย์ แซ่หลี อายุ 30 ปี ชาวบ้าน ม.1 ต.เขาชัยสน อ.เขาชัยสน จ.พัทลุงหลังประชุมนานร่วมชั่วโมง ผบช.ภ.9 กล่าวว่า คดีดังกล่าวเพิ่งเกิดขึ้นเมื่อคืนแต่ล่าสุด เจ้าหน้าที่ตำรวจได้รวบรวมหลักฐานจากที่เกิดเหตุได้มากพอสมควร ทั้งปลอกกระสุน ทั้งภาพจากกล้องวงจรปิดทั้งเส้นทางการก่อเหตุ โดยก่อนเกิดเหตุได้มีการนัดมาเจรจากัน ขณะนี้ในส่วนของผู้เสียชีวิตทางตำรวจทราบแล้วว่าเป็นใคร ส่วนฝั่งที่ก่อเหตุตอนนี้กำลังสืบทราบ คงจะรู้ตัวในเร็วนี้ เพราะมีการพูดคุยกันทางโทรศัพท์พล.ต.ท.รณศิลป์ กล่าวอีกว่า เจ้าหน้าที่ตำรวจกำลังเร่งไล่กล้องวงจรปิดที่มีในเส้นทางทุกกล้อง เพื่อพิสูจน์ทราบว่าคนที่ใช้ก่อเหตุเป็นรถของใคร ส่วนปมการก่อเหตุ น่าจะมาจากเรื่องทะเลาะกันก่อน และนัดมาเคลียร์ปัญหากัน แต่ไม่สามารถตกลงกันได้ จนเกิดเหตุยิงถล่มกันดังกล่าวอย่างไรก็ตาม ตำรวจกำลังเร่งติดตามตัวนายชลทิตย์ ผู้รอดชีวิตที่วิ่งหลบหนีไปได้ เพื่อมาสอบปากคำ โดยล่าสุด เจ้าหน้าที่ได้ลงพื้นไปตรวจสอบที่บ้านพักในพื้นที่ อ.เขาชัยสน แต่ยังไม่เจอตัวแต่อย่างใดด้าน พ.ต.อ.กฤษณะ พัฒนเจริญ รองโฆษก ตร. กล่าวถึงคดีนี้ว่า ได้รับรายงานจาก สภ.เมืองพัทลุง ว่าขณะนี้พนักงานสอบสวนได้สอบปากคำพยานที่เกี่ยวข้อง ตรวจสอบกล้องวงจรปิดบริเวณโดยรอบ และเส้นทางที่คนร้ายใช้หลบหนี จัดทำบันทึกตรวจสถานที่เกิดเหตุอย่างละเอียด ถ่ายภาพบริเวณที่เกิดเหตุไว้เป็นหลักฐาน ขณะนี้ได้ประสานเจ้าหน้าที่ฝ่ายสืบสวน เร่งไล่ล่า ติดตามจับกุม ผู้ต้องหามาดำเนินคดีตามกฎหมายให้ได้โดยเร็ว พล.ต.อ.จักรทิพย์ ชัยจินดา ผบ.ตร. กำชับให้เร่งสืบสวนติดตามจับกุมตัวผู้ต้องหาที่ก่อเหตุมาดำเนินคดีตามกฎหมายให้ได้โดยเร็ว เพื่อเยียวยาความเสียหายที่เกิดขึ้น และสร้างความมั่นใจให้กับพี่น้องประชาชน ทั้งนี้ ขอให้ประชาชนใช้ความระมัดระวัง เนื่องจากคนร้ายมีอาวุธปืน และหากทราบเบาะแสหรือมีข้อมูลของคนร้าย สามารถแจ้งได้ที่ ศูนย์ปฏิบัติการสำนักงานตำรวจแห่งชาติ(ศปก.ตร.) โทร.1599 191 หรือ สภ.เมืองพัทลุง โทร. 074-613-797 ได้ตลอด 24 ชั่วโมง.
ผบช.ภ.9 เผย ตร.พัทลุงเร่งตามหาคนร้ายยิง 3 ศพ ดูวงจรปิดตามเส้นทางหนี คาดน่าจะรู้ตัวมือยิงเร็วๆ นี้ มุ่งปมนัดเคลียร์แล้วตกลงกันไม่ได้ พร้อมเร่งตามหาตัวคนที่หนีรอดมาสอบปากคำให้เร็วที่สุด 
ยิง 3 ศพ,ยิง 3 ศพพัทลุง,ยิงหน้าธนาคาร,ยิงคารถเก๋ง,สภ.เมืองพัทลุง,รณศิลป์ ภู่สาระ,ยิงถล่ม,ข่าวทั่วไป